title: 2016 m. liepos 28 d. Tarybos sprendimas (ES) 2016/1324, kuriuo skiriamas Regionų komiteto Vokietijos Federacinės Respublikos pasiūlytas pakaitinis narys

text:
3.8.2016

               LT

               Europos Sąjungos oficialusis leidinys

               L 209/11

         TARYBOS SPRENDIMAS (ES) 2016/1324
   2016 m. liepos 28 d.
   kuriuo skiriamas Regionų komiteto Vokietijos Federacinės Respublikos pasiūlytas pakaitinis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Jörg FELGNER kadencijai tapo laisva Regionų komiteto pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. Regionų komiteto pakaitiniu nariu skiriamas:

               —

               Herr Sören HERBST, Mitglied des Stadtrates der Landeshauptstadt Magdeburg.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. liepos 28 d.

            Tarybos vardu

            Pirmininkas

         M. LAJČÁK

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2008/590/EB: 2008 m. birželio 16 d. Komisijos sprendimas dėl Moterų ir vyrų lygių galimybių patariamojo komiteto įsteigimo (kodifikuota redakcija)

text:
18.7.2008

               LT

               Europos Sąjungos oficialusis leidinys

               L 190/17

      KOMISIJOS SPRENDIMAS

   2008 m. birželio 16 d.
   dėl Moterų ir vyrų lygių galimybių patariamojo komiteto įsteigimo
   (kodifikuota redakcija)
   (2008/590/EB)
   EUROPOS BENDRIJŲ KOMISIJA,
   atsižvelgdama į Europos Bendrijos steigimo sutartį,
   kadangi:

               (1)

               1981 m. gruodžio 9 d. Komisijos sprendimas 82/43/EEB dėl Moterų ir vyrų lygių galimybių patariamojo komiteto įsteigimo (1) buvo keletą kartų iš esmės keičiamas (2). Siekiant aiškumo ir racionalumo minėtas sprendimas turėtų būti kodifikuotas.

               (2)

               Moterų ir vyrų lygybė yra būtina žmonių orumui ir demokratijai bei yra Bendrijos teisės, valstybių narių konstitucijų ir įstatymų, taip pat tarptautinių ir Europos konvencijų pagrindinis principas.

               (3)

               Vienodo požiūrio į moteris ir vyrus principo taikymą praktikoje reikia skatinti gerinant bendradarbiavimą ir keitimąsi nuomonėmis bei patirtimi tarp valstybių narių institucijų, atsakingų už lygių galimybių skatinimą, bei Komisijos.

               (4)

               Tarybos priimtų Direktyvų, rekomendacijų ir rezoliucijų lygių galimybių srityje visišką įgyvendinimą galima žymiai paspartinti, padedant nacionalinėms įstaigomis, galinčiomis naudotis specializuotos informacijos tinklu.

               (5)

               Norint parengti ir įgyvendinti Bendrijos priemones dėl moterų įdarbinimo, savarankiškai bei žemės ūkyje dirbančių moterų padėties pagerinimo ir lygių galimybių skatinimo, reikia glaudaus bendradarbiavimo su specializuotomis valstybių narių įstaigomis.

               (6)

               Todėl reguliarioms konsultacijoms su minėtomis įstaigomis būtina institucinė sistema,

         NUSPRENDĖ:
   1 straipsnis
   Šiuo sprendimu Komisija įsteigia moterų ir vyrų lygių galimybių patariamąjį komitetą (toliau – Komitetas).
   2 straipsnis
   1.   Komitetas padeda Komisijai formuluoti ir įgyvendinti Bendrijos veiklos kryptis, kuriomis siekiama skatinti moterų ir vyrų lygias galimybes, taip pat padeda valstybėms narėms ir įvairioms susijusioms šalims nuolat keistis informacija apie atitinkamą patirtį, politiką ir praktiką.
   2.   Siekdamas 1 dalyje nurodytų tikslų, Komitetas:

               a)

               padeda Komisijai kurti priemones, skirtas stebėti, vertinti ir skleisti veiksmų, kurių buvo imtasi Bendrijos mastu lygioms galimybėms skatinti, rezultatus;

               b)

               padeda įgyvendinti Bendrijos veiksmų programas šioje srityje, daugiausia analizuodamas rezultatus ir siūlydamas, kaip pagerinti veiksmus, kurių buvo imtasi;

               c)

               pareikšdamas nuomones, padeda rengti Komisijos metinę ataskaitą apie padarytą pažangą siekiant moterų ir vyrų lygių galimybių;

               d)

               skatina keistis informacija apie visais lygiais vykdytas priemones lygioms galimybėms skatinti ir, jei reikia, teikia siūlymus dėl galimų tolesnių veiksmų;

               e)

               Komisijos prašymu arba savo iniciatyva pareiškia nuomones ar pateikia ataskaitas Komisijai bet kokiais klausimais, susijusiais su lygių galimybių skatinimu Bendrijoje.

         3.   Komiteto nuomonių ir ataskaitų platinimo tvarka priimama suderinus su Komisija. Jos gali būti skelbiamos kaip Komisijos metinės ataskaitos apie moterų ir vyrų lygias galimybes priedas.
   3 straipsnis
   1.   Komitetą sudaro 68 nariai, t. y.:

               a)

               po vieną kiekvienos valstybės narės atstovą iš ministerijų ar Vyriausybės departamentų, atsakingų už lygių galimybių skatinimą; atstovus skiria kiekvienos valstybės narės Vyriausybės;

               b)

               po vieną kiekvienos valstybės narės atstovą iš nacionalinių komitetų ar oficialiu sprendimu įsteigtų įstaigų, atsakingų už moterų ir vyrų lygių galimybių klausimus ir atstovaujančių minėtiesiems sektoriams; jeigu valstybėje narėje yra keli šiais klausimais užsiimantys komitetai ar įstaigos, Komisija nustato, kuri įstaiga pagal savo tikslus, struktūrą, atstovavimą ir savarankiškumo laipsnį yra tinkamiausia būti atstovaujama Komitete; bet kuriai valstybei narei, neturinčiai tokių komitetų, atstovauja tų įstaigų, kurias Komisija laiko vykdančiomis analogiškas pareigas, nariai; atstovus skiria Komisija atitinkamo nacionalinio komiteto ar įstaigos siūlymu;

               c)

               septyni nariai, atstovaujantys Bendrijos darbdavių organizacijoms;

               d)

               septyni nariai, atstovaujantys Bendrijos darbuotojų organizacijoms.

         Atstovus skiria Komisija Bendrijos socialinių partnerių siūlymu.
   2.   Du Europos moterų lobistų atstovai dalyvauja Komiteto posėdžiuose stebėtojų teisėmis.
   3.   Tarptautinių ir profesinių organizacijų bei kitų asociacijų atstovams, pateikusiems Komisijai tinkamai pagrįstus prašymus, gali būti suteiktas stebėtojo statusas.
   4 straipsnis
   Kiekvienam Komiteto nariui paskiriamas pavaduojantis narys pagal tas pačias sąlygas, kurios nurodytos 3 straipsnyje.
   Nepažeidžiant 7 straipsnio, pavaduojantis narys nelanko Komiteto posėdžių ir nedalyvauja jo darbe, išskyrus tuos atvejus, kai tikrasis narys negali to daryti.
   5 straipsnis
   Komiteto narių kadencija yra treji metai ir ji yra atnaujinama.
   Pasibaigus trejų metų kadencijai, Komiteto nariai tęsia savo darbą tol, kol jie pakeičiami arba jų kadencija atnaujinama.
   Nario kadencija pasibaigia nesibaigus trejų metų laikotarpiui jai (jam) atsistatydinus, nutraukus narystę jo (jos) atstovaujamoje organizacijoje arba jai (jam) mirus. Nario kadencija taip pat gali būti nutraukta, jei jį (ją) pasiūliusi organizacija reikalauja jį (ją) pakeisti.
   Nebaigęs kadencijos narys likusiam jo kadencijos laikui pakeičiamas pagal 4 straipsnyje nurodytą tvarką.
   Už darbą nariai atlyginimo negauna; kelionės ir pragyvenimo išlaidas dėl dalyvavimo Komiteto ir darbo grupių, sudarytų pagal 8 straipsnį, posėdžiuose padengia Komisija pagal galiojančias administracines taisykles.
   6 straipsnis
   Komitetas vienerių metų kadencijai iš savo narių renka pirmininką. Jis išrenkamas dalyvaujančių narių dviejų trečdalių balsų dauguma; tačiau būtina, kad kandidatas gautų mažiausiai pusę visų balsų.
   Du pirmininko pavaduotojai išrenkami tokia pačia balsų dauguma ir tokiomis pačiomis sąlygomis. Jie turi pavaduoti pirmininką jam nesant. Pirmininkas ir jo pavaduotojai turi būti iš skirtingų valstybių narių. Jie sudaro Komiteto biurą, kuris posėdžiauja prieš kiekvieną Komiteto posėdį.
   Komisija organizuoja Komiteto darbą glaudžiai bendradarbiaudama su pirmininku. Komiteto posėdžių darbotvarkės projektą rengia Komisija, suderinusi su pirmininku. Komiteto sekretoriato paslaugas teikia Komisijos lygių galimybių padalinys. Komiteto posėdžių protokolus rengia Komisija ir pateikia Komitetui tvirtinti.
   7 straipsnis
   Pirmininkas gali pakviesti bet kurį tam tikrus Komiteto darbotvarkės klausimus išmanantį asmenį dalyvauti jo darbe kaip ekspertą.
   Ekspertai dalyvauja aptariant tik konkretų klausimą, dėl kurio jie buvo pakviesti.
   8 straipsnis
   1.   Komitetas gali sudaryti darbo grupes.
   2.   Ruošdamas nuomones, Komitetas gali patikėti pranešėjui arba išoriniam ekspertui pagal nustatytą tvarką parengti pranešimus.
   3.   Vienas ar daugiau Komiteto narių gali dalyvauti stebėtojų teisėmis kitų Komisijos patariamųjų komitetų veikloje ir apie tai atitinkamai informuoja Komitetą.
   9 straipsnis
   Priemonėms, priimtoms pagal 7 ir 8 straipsnius, kurioms reikia Europos Bendrijų finansavimo, turi visų pirma pritarti Komisija; jos vykdomos pagal galiojančias administracines taisykles.
   10 straipsnis
   Komiteto posėdžius sušaukia Komisija, posėdžiai vyksta jos patalpose. Posėdžiai vyksta mažiausiai du kartus per metus.
   11 straipsnis
   Komiteto svarstymai yra susiję su Komisijos prašymais pareikšti nuomonę ar tomis nuomonėmis, kurias Komitetas pareiškia savo iniciatyva. Dėl jų nebalsuojama.
   Kai Komisija prašo Komiteto nuomonės, ji gali nustatyti terminą, per kurį reikia pareikšti nuomonę.
   Komitete atstovaujamų skirtingų grupių išreikštos nuomonės įrašomos į protokolą, kuris perduodamas Komisijai.
   Kai Komitetas vienbalsiai pritaria nuomonei, dėl kurios pateiktas prašymas, jis parengia bendras išvadas, kurios pridedamos prie protokolo.
   12 straipsnis
   Nepažeidžiant Sutarties 287 straipsnio nuostatų, Komiteto nariai privalo neatskleisti informacijos, kurią jie gauna dirbdami Komitete ar jo darbo grupėse, jei Komisija informuoja, kad prašoma nuomonė arba klausimas yra susiję su konfidencialiu klausimu.
   Tokiais atvejais dalyvauti posėdžiuose gali tik Komiteto nariai ir Komisijos padalinių atstovai.
   13 straipsnis
   Sprendimas 82/43/EEB yra panaikinamas.
   Nuorodos į panaikintą sprendimą laikomos nuorodomis į šį sprendimą ir skaitomos pagal II priede pateiktą atitikmenų lentelę.

      Priimta Briuselyje, 2008 m. birželio 16 d.

            Komisijos vardu

            Pirmininkas

         José Manuel BARROSO

      (1)  OL L 20, 1982 1 28, p. 35. Sprendimas su paskutiniais pakeitimais, padarytais Reglamentu (EB) Nr. 1792/2006 (OL L 362, 2006 12 20, p. 1).

      (2)  Žr. I priedą.

      I PRIEDAS
      Panaikinamas sprendimas ir jo vėlesni pakeitimai

                  Komisijos sprendimas 82/43/EEB
                  (OL L 20, 1982 1 28, p. 35).

                  1985 m. Stojimo akto I priedo VIII.12 punktas
                  (OL L 302, 1985 11 15, p. 209).

                  1994 m. Stojimo akto I priedo IV.C punktas
                  (OL C 241, 1994 8 29, p. 115).

                  Komisijos sprendimas 95/420/EB
                  (OL L 249, 1995 10 17, p. 43).

                  2003 m. Stojimo akto II priedo 11.4 punktas
                  (OL L 236, 2003 9 23, p. 585).

                  Komisijos reglamentas (EB) Nr. 1792/2006
                  (OL L 362, 2006 12 20, p. 1).

                  tik 1 straipsnio 2 dalies šeštos įtraukos nuoroda į Sprendimą 82/43/EEB ir Priedo 9.1 punktas

      II PRIEDAS
      Atitikmenų lentelė

                  Sprendimas 82/43/EEB

                  Šis sprendimas

                  1 ir 2 straipsniai

                  1 ir 2 straipsniai

                  3 straipsnio 1 dalies pirmos pastraipos a punktas

                  3 straipsnio 1 dalies pirmos pastraipos a punktas

                  3 straipsnio 1 dalies pirmos pastraipos b punktas

                  3 straipsnio 1 dalies pirmos pastraipos b punktas

                  3 straipsnio 1 dalies pirmos pastraipos c punkto pirma įtrauka

                  3 straipsnio 1 dalies pirmos pastraipos c punktas

                  3 straipsnio 1 dalies pirmos pastraipos c punkto antra įtrauka

                  3 straipsnio 1 dalies pirmos pastraipos d punktas

                  3 straipsnio 1 dalies antra pastraipa

                  3 straipsnio 1 dalies antra pastraipa

                  3 straipsnio 2 ir 3 dalys

                  3 straipsnio 2 ir 3 dalys

                  4 straipsnio pirmas sakinys

                  4 straipsnio pirma pastraipa

                  4 straipsnio antras sakinys

                  4 straipsnio antra pastraipa

                  5–12 straipsniai

                  5–12 straipsniai

                  13 straipsnis

                  —

                  —

                  13 straipsnis

                  —

                  I priedas

                  —

                  II priedas


title: 2009/789/EB: 2009 m. spalio 26 d. Komisijos sprendimas, kuriuo nustatoma Bendrijos pozicija dėl valdymo institucijų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl raštinės įrangos energijos vartojimo efektyvumo ženklinimo programų suderinimo, sprendimo dėl susitarimo C priedo II dalyje nustatytų kompiuterių monitorių specifikacijų persvarstymo (Tekstas svarbus EEE)

text:
29.10.2009

               LT

               Europos Sąjungos oficialusis leidinys

               L 282/23

      KOMISIJOS SPRENDIMAS

   2009 m. spalio 26 d.
   kuriuo nustatoma Bendrijos pozicija dėl valdymo institucijų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl raštinės įrangos energijos vartojimo efektyvumo ženklinimo programų suderinimo, sprendimo dėl susitarimo C priedo II dalyje nustatytų kompiuterių monitorių specifikacijų persvarstymo
   (Tekstas svarbus EEE)
   (2009/789/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2006 m. gruodžio 18 d. Tarybos sprendimą 2006/1005/EB dėl Jungtinių Amerikos Valstijų Vyriausybės ir Europos bendrijos susitarimo dėl raštinės įrangos energijos vartojimo efektyvumo ženklinimo programų suderinimo sudarymo (1), ypač į jo 4 straipsnio 3 dalį,
   kadangi:

               (1)

               Kompiuterių monitorių specifikacijos turėtų būti persvarstytos tam, kad pirkėjai turėtų galimybę atpažinti efektyviai energiją vartojančius gaminius, todėl susitarimo C priedas turėtų būti iš dalies pakeistas.

               (2)

               Bendrijos poziciją dėl specifikacijų pakeitimo turi nustatyti Komisija.

               (3)

               Šiuo sprendimu numatytomis priemonėmis atsižvelgiama į 2008 m. sausio 15 d. Europos Parlamento ir Tarybos reglamento (EB) Nr. 106/2008 dėl Bendrijos raštinės įrangos energijos vartojimo efektyvumo ženklinimo programos (2) 8 straipsnyje nurodytos Europos bendrijos „Energy Star“ valdybos pareikštą nuomonę.

               (4)

               Nuo 2009 m. spalio 30 d. C priedo II dalyje pateiktos kompiuterių monitorių specifikacijos, taikomos kompiuterių monitoriams, kurių ekrano įstrižainė mažesnė kaip 30 colių, turėtų būti panaikintos ir pakeistos prie šio sprendimo pridedamomis specifikacijomis.

               (5)

               Nuo 2010 m. sausio 30 d. C priedo II dalyje pateiktos kompiuterių monitorių specifikacijos, taikomos kompiuterių monitoriams, kurių ekrano įstrižainė yra nuo 30 iki 60 colių imtinai, turėtų būti panaikintos ir pakeistos prie šio sprendimo pridedamomis specifikacijomis,

         NUSPRENDĖ:
   Vienintelis straipsnis
   Europos bendrijos pozicija dėl valdymo institucijų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl raštinės įrangos energijos vartojimo efektyvumo ženklinimo programų suderinimo, sprendimo dėl susitarimo C priedo II dalyje nustatytų kompiuterių specifikacijų persvarstymo grindžiama pridedamu sprendimo projektu.

      Priimta Briuselyje 2009 m. spalio 26 d.

            Komisijos vardu

         Andris PIEBALGS

            Komisijos narys

      (1)  OL L 381, 2006 12 28, p. 24.

      (2)  OL L 39, 2008 2 13, p. 1.

      PRIEDAS

         SPRENDIMO PROJEKTAS
         […]
         valdymo institucijų, veikiančių pagal Jungtinių Amerikos Valstijų Vyriausybės ir Europos bendrijos susitarimą dėl raštinės įrangos energijos vartojimo efektyvumo ženklinimo programų suderinimo, sprendimas dėl susitarimo C priedo II dalyje nustatytų kompiuterių monitorių specifikacijų persvarstymo
         VALDYMO INSTITUCIJOS,
         atsižvelgdamos į Jungtinių Amerikos Valstijų ir Europos bendrijos susitarimą dėl raštinės įrangos energijos vartojimo efektyvumo ženklinimo programų suderinimo ir ypač į jo XII straipsnį,
         kadangi nuo 2006 m. sausio 1 d. galiojusios C priedo II dalyje nustatytos kompiuterių monitorių specifikacijos turėtų būti panaikintos ir pakeistos persvarstytomis specifikacijomis,
         PRIĖMĖ ŠĮ SPRENDIMĄ:
         Susitarimo C priedo II dalyje nustatytos kompiuterių monitorių, kurių ekrano įstrižainė mažesnė kaip 30 colių, specifikacijos panaikinamos ir pakeičiamos šio sprendimo priede nustatytomis specifikacijomis nuo 2009 m. spalio 30 d.
         Susitarimo C priedo II dalyje nustatytos kompiuterių monitorių, kurių ekrano įstrižainė yra nuo 30 iki 60 colių imtinai, specifikacijos panaikinamos ir pakeičiamos šio sprendimo priede nustatytomis specifikacijomis nuo 2010 m. sausio 30 d.
         Šį dviem egzemplioriais parengtą sprendimą pasirašo pirmininkai.

            Pasirašyta Vašingtone […]

               (…)

                  Jungtinių Amerikos Valstijų Aplinkos apsaugos agentūros vardu

            Pasirašyta Briuselyje […]

               (…)

                  Europos bendrijos vardu

         PRIEDAS

            SUSITARIMO C PRIEDO II DALIS

            „II.   MONITORIŲ SPECIFIKACIJOS
            1.   Apibrėžtys

            A.   Elektroninis monitorius (taip pat „monitorius“)– iš vaizdavimo ekrano ir susijusių elektroninių dalių, paprastai sumontuotų viename korpuse, sudarytas rinkoje parduodamas gaminys, kurio pagrindinė paskirtis – rodyti vaizdo informaciją, teikiamą i) iš kompiuterio, kompiuterizuotos darbo vietos arba serverio per vieną arba daugiau įvesties kanalų, pavyzdžiui, VGA, DVI, HDMI arba IEEE 1394, arba ii) iš USB laikmenų, atminties kortelių arba belaide interneto jungtimi. Įprastos monitorių technologijos: skystųjų kristalų (LCD), šviesos diodų (LED), kineskopiniai (CRT) ir plazminiai (PDP) monitoriai.
            B.   Išorinis energijos tiekimo įtaisas– monitoriui energiją teikti skirtas komponentas, esantis išoriniame, atskirame į monitoriaus korpusą neįmontuotame fiziniame dėkle, skirtas iš maitinimo tinklo gaunamai linijinės įtampos kintamajai srovei paversti žemesnės įtampos nuolatine srove. Išorinis energijos tiekimo įtaisas su monitoriumi turi būti sujungtas atjungiama arba įmontuota kištukine arba lizdine elektros jungtimi, kabeliu, virvėlaidžiu ar kitokiais elektros laidais.
            C.   Įjungties režimas– monitoriaus veikimo režimas, kai i) monitorius sujungtas su maitinimo šaltiniu, ii) įjungti visi jo mechaniniai (fiziniai) maitinimo jungikliai ir iii) jis atlieka savo pagrindinę funkciją – rodo vaizdą.
            D.   Miego režimas– monitoriaus veikimo režimas, kai i) monitorius sujungtas su maitinimo šaltiniu, ii) įjungti visi jo mechaniniai (fiziniai) maitinimo jungikliai ir iii) prijungto įrenginio (pavyzdžiui, kompiuterio, žaidimų priedėlio arba televizijos priedėlio) signalu arba suveikus paties monitoriaus vidinei funkcijai, pavyzdžiui, automatinio išjungimo laikmačiui arba naudojimo jutikliui, jis perjungtas veikti mažo energijos vartojimo režimu. Miego režimas – nevisiškos išjungties mažo energijos vartojimo būsena, nes monitoriaus veikimą miego režimu gali nutraukti prijungto įtaiso signalas arba vidinė funkcija.
            E.   Išjungties režimas– monitoriaus veikimo režimas, kai i) monitorius sujungtas su maitinimo šaltiniu, ii) įjungtas jo maitinimo jungiklis ir iii) jis neatlieka jokių funkcijų. Naudotojas turi perjungti mechaninį jungiklį įtaiso išjungties režimui nutraukti. Jei tokių jungiklių yra daugiau nei vienas, bandytojas naudoja populiariausius jungiklius.
            F.   Skaistis– iš ploto vieneto tam tikra kryptimi sklindančios šviesos stiprio fotometrinis matas. Juo išreiškiama, kiek per tam tikrą plotą sklindančios arba iš jo išspinduliuotos šviesos krinta tam tikru erdviniu kampu. Standartinis skaisčio vienetas yra kandela kvadratiniame metre (cd/m2).
            G.   Automatinis ryškumo reguliavimas– monitoriuose automatinis ryškumo reguliavimas yra automatinis mechanizmas, kuriuo monitoriaus ryškumas reguliuojamas pagal aplinkos šviesą.
            2.   Reikalavimus atitinkantys gaminiai

            Kad atitiktų „Energy Star“ reikalavimus, monitorius turi atitikti šiuos kriterijus:
            A.   Didžiausia matomo ekrano įstrižainė. Monitoriaus matomo ekrano įstrižainė turi būti ne didesnė kaip (≤) 60 colių imtinai.
            B.   Energijos šaltinis. Energija monitoriui turi būti tiekiama iš atskiro kintamosios srovės sienos kištukinio lizdo, iš baterijos, parduodamos su kintamosios srovės adapteriu, arba duomenų perdavimo ar tinklo jungtimi.
            C.   Televizijos signalų imtuvai. Monitorius su įtaisytu televizijos signalų imtuvu atitinka „Energy Star“ reikalavimus pagal šią specifikaciją, jei jis tiekiamas rinkai ir parduodamas vartotojams kaip monitorius arba kaip dvejopos paskirties prietaisas – monitorius ir televizorius. Šios specifikacijos reikalavimų neatitinka joks tik kaip televizorius rinkai tiekiamas ir parduodamas monitorius su televizijos signalų imtuvu. Pagal šios specifikacijos 2 pakopą „Energy Star“ reikalavimus gali atitikti tik monitoriai be imtuvų, monitoriai su imtuvais „Energy Star“ reikalavimus gali atitikti pagal specifikacijos „Energy Star TV“ (3.0 versija) 2 pakopą.
            D.   Automatinis ryškumo reguliavimas. Kad monitorius atitiktų „Energy Star“ reikalavimus, kai energijos suvartojimas įjungties režimu su veikiančiu automatiniu ryškumo reguliavimu apskaičiuojamas lygtimi, patiekiamo monitorius automatinio ryškumo reguliavimo funkcija turi būti įjungta gamintojo.
            E.   Išoriniai energijos tiekimo įtaisai. Jei monitorius tiekiamas su išoriniais energijos tiekimo įtaisais, jie turi atitikti „Energy Star“ reikalavimus arba programoje „Energy Star“ numatytus veikimo be apkrovos ir aktyviojo režimo reikalavimus, taikomus išoriniams vienos įtampos kintamosios srovės energijos tiekimo įtaisams bei išoriniams kintamosios ir nuolatinės srovės energijos tiekimo įtaisams. „Energy Star“ specifikacijas ir reikalavimus atitinkančių gaminių sąrašas pateiktas www.energystar.gov/powersupplies.
            F.   Energijos suvartojimo valdymo reikalavimai. Gamintojo įjungtas turi būti mažiausiai vienas monitoriaus mechanizmas, kuriuo automatiškai įjungiamas monitoriaus miego režimas arba išjungties režimas. Pavyzdžiui, duomenų perdavimo arba tinklo kabeliai turi būti tinkami monitoriui išjungti pagal standartinius mechanizmus, kaip antai signalai monitoriaus energijos vartojimui valdyti (angl. Display Power Management Signalling). Savaime turinį generuojantys monitoriai turi būti su jutikliu arba laikmačiu, kurį gamintojas nustatė automatiškai įjungti miego režimą arba išjungties režimą.
            3.   Energijos vartojimo efektyvumo kriterijai

            A.   Įjungties režimo reikalavimai

            1.   1 pakopa
            Kad atitiktų „Energy Star“ reikalavimus, monitorius turi suvartoti ne didesnį energijos kiekį, nei didžiausias įjungties režimu suvartojamas energijos kiekis (PO arba PO1), apskaičiuotas pagal toliau pateiktas lygtis. Didžiausias įjungties režimu suvartojamas energijos kiekis išreikštas vatais ir suapvalintas iki artimiausios dešimtosios vato dalies.

               1   lentelė

               Įjungties režimu suvartojamo energijos kiekio 1 pakopos reikalavimai

                        Monitoriaus kategorija

                        Didžiausias įjungties režimu
                        suvartojamas energijos kiekis (W)

                        Ekrano įstrižainė < 30 colių
                        Ekrano skiriamoji geba ≤ 1,1 MP

                        PO = 6*(MP) + 0,05*(A) + 3

                        Ekrano įstrižainė < 30 colių
                        Ekrano skiriamoji geba > 1,1 MP

                        PO = 9*(MP) + 0,05*(A) + 3

                        Ekrano įstrižainė 30–60 colių
                        Visi skiriamosios gebos dydžiai

                        PO = 0,27*(A) + 8

                  Čia:

                        MP

                        –

                        monitoriaus skiriamoji geba (megapikseliais)

                        A

                        –

                        matomas ekrano plotas (kvadratiniais coliais)

                  Pavyzdys. 1 440 × 900 skiriamosios gebos arba 1 296 000 pikselių monitoriaus, kurio matomo ekrano įstrižainė – 19 colių, o matomas ekrano plotas – 162 kvadratiniai coliai, didžiausias įjungties režimu suvartojamas energijos kiekis būtų ((9 × 1,296) + (0,05 x 162)) + 3 = 22,8 vato (rezultatas suapvalintas iki artimiausios vato dešimtosios dalies).

               2   lentelė

               Didžiausio įjungties režimu suvartojamo energijos kiekio 1 pakopos reikalavimų pavyzdys (1)

                        Ekrano įstrižainė
                        (coliais)

                        Skiriamoji geba

                        Megapikseliai

                        Ekrano matmenys
                        (coliais)

                        Ekrano plotas
                        (kvadratiniais coliais)

                        Didž. įjungties režimu suvart. energijos kiekis
                        (vatais)

                        7

                        800 × 480

                        0,384

                        5,9 × 3,5

                        21

                        6,4

                        19

                        1 440 × 900

                        1,296

                        16,07 × 10,05

                        162

                        22,8

                        26

                        1 920 × 1 200

                        2,304

                        21,7 × 13,5

                        293

                        38,4

                        42

                        1 360 × 768

                        1,044

                        36 × 20

                        720

                        202,4

                        50

                        1 920 × 1 080

                        2,074

                        44 × 24

                        1 056

                        293,1

                  2.   2 pakopa
            Kad atitiktų „Energy Star“ reikalavimus, monitorius turi suvartoti ne didesnį energijos kiekį, nei šis didžiausias įjungties režimu suvartojamas energijos kiekis: bus nustatytas vėliau.
            3.   Monitoriai su automatiniu ryškumo reguliavimu
            Monitorių, kurie tiekiami su gamintojo įjungtomis automatinio ryškumo reguliavimo funkcijomis, įjungties režimu suvartojamas energijos kiekis apskaičiuojamas kitaip:
            PO1 = (0,8 * Ph) + (0,2 * Pl)
            čia: PO1 – vidutinis įjungties režimu suvartojimas energijos kiekis vatais, suapvalintas iki artimiausios dešimtosios vato dalies, Ph – ryškiai apšviestoje aplinkoje įjungties režimu suvartojamas energijos kiekis, Pl – silpnai apšviestoje aplinkoje įjungties režimu suvartojamas energijos kiekis. Sudarant formulę laikyta, kad silpnai apšviestoje aplinkoje monitorius veiks 20 % laiko.
            B.   Miego režimo ir išjungties režimo reikalavimai

            1.   1 ir 2 pakopos
            Kad atitiktų „Energy Star“ reikalavimus, miego režimu ir išjungties režimu monitorius turi suvartoti ne didesnį energijos kiekį, nei nurodyta 3 lentelėje. Kelis miego režimus (t. y. miego režimą ir gilaus miego režimą) turintys monitoriai visais miego režimais turi atitikti nustatytus miego režimo reikalavimus.
            Pavyzdys. Jei bandymu būtų nustatyta, kad miego režimu monitorius suvartoja 3 vatus, o gilaus miego režimu – 2 vatus, jis neatitiktų reikalavimų, nes veikdamas vienu iš miego režimų viršija nustatytą 1 pakopos 2 vatų ribą.

               3   lentelė

               Miego režimu ir išjungties režimu suvartojamo energijos kiekio reikalavimai visiems monitoriams

                        Režimas

                        1 pakopa

                        2 pakopa

                        Didžiausias miego režimu suvartojamas energijos kiekis (W)

                        ≤ 2

                        ≤ 1

                        Didžiausias išjungties režimu suvartojamas energijos kiekis (W)

                        ≤ 1

                        ≤ 1

                  4.   Bandymų reikalavimai

               Kaip skaityti šį skirsnį?

            Jei tik galima, JAV Aplinkos apsaugos agentūra ir Europos Komisija laikosi visuotinai priimtų pramonės darbo metodų gaminių veikimo rodikliams ir įprastomis veikimo sąlygomis suvartojamam energijos kiekiui matuoti. Šios specifikacijos bandymo metodai grindžiami Vaizdo elektronikos standartų asociacijos (VESA) Monitorių metrologijos komiteto ir Tarptautinės elektrotechnikos komisijos (IEC) standartais. Kai VESA ir IEC standartų nepakako programos „Energy Star“ reikmėms, bendradarbiaujant su pramonės suinteresuotosiomis šalimis parengti papildomi bandymo ir matavimo metodai.
            Siekiant užtikrinti, kad elektronikos gaminių suvartojamas energijos kiekis būtų matuojamas tokiomis nuosekliomis priemonėmis, kad bandymo rezultatus galima būtų atkartoti ir kad išorės veiksniai neigiamai nepaveiktų bandymo rezultatų, būtina laikytis šio protokolo. Jį sudaro keturios pagrindinės dalys:

                        —

                        bandymo sąlygos ir prietaisai,

                        —

                        bandymo tvarka,

                        —

                        bandymo metodas,

                        —

                        dokumentai.

               Pastaba. Bandymo metodas pateiktas 1 ir 2 priedėliuose. 1 priedėlyje aprašyta monitorių, kurių matomo ekrano įstrižainė mažesnė nei (<) 30 colių, bandymo procedūra. 2 priedėlyje aprašyta monitorių, kurių matomo ekrano įstrižainė yra 30–60 colių imtinai, bandymo procedūra.
            Partneriai gali rinktis, ar bandymo rezultatams gauti naudotis savo ar nepriklausoma laboratorija.

               Bandymo priemonių kokybės kontrolė

            Reikalaujama, kad partneriai išbandytų „Energy Star“ gaires atitinkančius gaminio modelius ir išduotų jiems atitikties pažymėjimus. Kad būtų atlikti bandymai, kuriais grindžiama gaminio atitiktis „Energy Star“ reikalavimams, gaminys turi būti išbandytas tokiame bandymų objekte, kuriame bandymų ir kalibravimo tikrumui stebėti taikomos kokybės kontrolės procedūros. Pagal programą „Energy Star“ rekomenduojama šiuos bandymus atlikti bandymų objekte, kuris atitiktų bendruosius bandymų ir kalibravimo laboratorijų kompetencijos reikalavimus, aprašytus tarptautiniame standarte ISO/IEC 17025.

               Bandymo sąlygos ir prietaisai

            A.   Suvartojamo energijos kiekio matavimo protokolai

            Vidutinis tikrasis monitoriaus suvartojamas energijos kiekis matuojamas monitoriui veikiant įjungties režimu, miego režimu ir išjungties režimu. Atliekant matavimus, kuriais remdamiesi gamintojai gaminio modeliui patys išduoda atitikties pažymėjimą, bandomasis įtaisas turi būti tokios pačios būsenos (pvz., konfigūracija ir nustatymai), kokios jis tiekiamas klientui, išskyrus atvejus, kai vadovaujantis toliau pateikiamais nurodymais turi būti padaryti pakeitimai.

                        1)

                        Suvartojamas energijos kiekis matuojamas iš taško, esančio tarp kištukinio lizdo arba energijos šaltinio ir bandomojo įtaiso.

                        2)

                        Jei gaminiui elektros energija tiekiama iš tinklo, per USB, IEEE 1394, Power-over-Ethernet, telefono sistemą arba bet kuriais kitais įtaisais arba įtaisų deriniu, atitiktis reikalavimams nustatoma pagal grynąjį suvartojamą kintamosios srovės energijos kiekį (atsižvelgiant į kintamosios srovės keitimo į nuolatinę srovę nuostolius).

                        3)

                        Standartine žemos įtampos nuolatine srove (pvz., per USB, USB PlusPower, IEEE 1394 ir Power-over-Ethernet) maitinamiems gaminiams naudojamas tinkamas kintamąja srove maitinamas nuolatinės srovės šaltinis. Tokio kintamąja srove maitinamo šaltinio suvartojamas energijos kiekis matuojamas ir užregistruojamas kaip bandomojo įtaiso suvartojamas energijos kiekis.

                        4)

                        Per USB maitinamo monitoriaus bandymui naudojamas maitinimo šakotuvas (angl. powered hub), skirtas tik bandomam monitoriui. Bandant per Ethernet arba USB PlusPower maitinamą monitorių, galima matuoti srovės skirstytuvo su prijungtu ir neprijungtu monitoriumi suvartojamą energijos kiekį, o šių dviejų išmatuotų verčių skirtumą užregistruoti kaip monitoriaus suvartojamą energijos kiekį. Bandytojas turėtų patvirtinti, kad šis rezultatas pagrįstai atitinka įtaiso suvartojamą nuolatinės srovės energijos kiekį, pridėjus tam tikrą papildomą normą dėl maitinimo šaltinio ir paskirstymo neefektyvumo.

                        5)

                        Visi gaminiai, kurie gali būti maitinami iš kintamosios srovės arba iš standartinių žemos įtampos nuolatinės srovės šaltinių, bandomi, kai jie veikia maitinami kintamąja srove.

                  B.   Įvadinės kintamosios srovės reikalavimai

                        Maitinimo šaltinio įtampa

                        Šiaurės Amerika arba Taivanas

                        115 (± 1 %) V kintamoji srovė, 60 Hz (± 1 %)

                        Europa, Australija arba Naujoji Zelandija

                        230 (± 1 %) V kintamoji srovė, 50 Hz (± 1 %)

                        Japonija

                        100 (± 1 %) V kintamoji srovė, 50 Hz (± 1 %) arba 60 Hz (± 1 %)

                           Pastaba. Gaminių, kurių vardinė didžiausia galia > 1,5 kW, įtampos diapazonas yra ± 4 %

                        Visuminis netiesinių iškreipių faktorius (THD) (įtampa)

                        < 2 % THD (< 5 % gaminiams, kurių vardinė didžiausia galia > 1,5 kW)

                        Aplinkos temperatūra

                        23 °C ± 5 °C

                        Santykinis drėgnis

                        10–80 %

                        (Žr. IEC 62301 1 redakciją. „Buitiniai elektriniai aparatai. Parengties būsenos galios matavimas“, dalys 4.2, 4.3)

                  C.   Patvirtintas matavimo prietaisas

            Patvirtintų matavimo prietaisų savybės (2):

                        —

                        vardinės srities srovės amplitudės koeficientas yra 3 arba didesnis, ir

                        —

                        srovės stiprių srities apatinė riba yra 10 mA arba mažesnė.

                  Galios matavimo prietaiso skalės padala turi būti:

                        —

                        0,01 W arba smulkesnė, kai atliekami 10 W arba mažesnės galios matavimai,

                        —

                        0,1 W arba smulkesnė, kai atliekami didesnės nei 10 W, bet mažesnės nei 100 W galios matavimai, ir

                        —

                        1 W arba smulkesnė, kai atliekami didesnės nei 100 W galios matavimai.

                  Kartu su pirmiau išvardytosiomis siūlomos šios savybės:

                        —

                        dažninė charakteristika yra bent 3 kHz, ir

                        —

                        kalibravimas pagal standartą, kurio pirminis šaltinis – JAV Nacionalinis standartų ir technologijos institutas (NIST).

                  Pageidautina, kad prietaisais būtų galima išmatuoti vidutinę galią per naudotojo pasirinktą laikotarpį (tiksliausiais prietaisais atliekamas toks vidinis skaičiavimas: sukauptas energijos kiekis padalinamas iš praėjusio laiko). Pasirinktinai matavimo prietaisas turėtų galėti integruoti energijos kiekį bet kuriuo naudotojo pasirinktu laikotarpiu, kai energijos skyra yra mažesnė arba lygi 0,1 mWh, o integravimo laikas rodomas naudojant 1 s arba mažesnę skyrą.
            D.   Tikslumas

            Matuojant 0,5 W ir didesnę galią, neapibrėžtis yra mažesnė arba lygi 2 %, esant 95 % patikimumo lygiui. Atliekant mažesnės kaip 0,5 W galios matavimus neapibrėžtis turi būti 0,01 W arba mažesnė esant 95 % patikimumo lygiui (3).
            Visi matavimai turėtų būti registruojami vatais ir apvalinami iki artimiausios dešimtosios vato dalies.
            E.   Tamsios patalpos sąlygos

            Visi skaisčio bandymai atliekami tamsios patalpos sąlygomis. Monitoriaus ekrano apšvieta (E) išjungties režimu turi būti 1,0 arba mažiau liuksų. Šviesos matavimo įrenginiu matuojama statmenai nuo ekrano centro, monitoriui veikiant išjungties režimu (žr. VESA FPDM 2.0 standarto 301–2F skyrių).
            F.   Šviesos matavimo protokolai

            Šviesos matavimams, pavyzdžiui, matuoti apšvietą ir skaistį, naudojamas šviesos matavimo prietaisas, o monitorius laikomas tamsios patalpos sąlygomis. Šviesos matavimo prietaisu matuojama statmenai nuo monitoriaus ekrano centro (žr. VESA FPDM 2.0 standarto A115 priedą). Matuojamas ne mažesnis nei 500 pikselių ekrano paviršiaus plotas, išskyrus atvejus, kai šis plotas didesnis už lygiavertį stačiakampio, kurio kraštinės lygios 10 % matomo ekrano aukščio ir pločio, plotą (tokiu atveju matuojamas pastarasis plotas). Tačiau apšviestas plotas niekada negali būti mažesnis nei šviesos matavimo prietaisu matuojamas plotas (žr. VESA FPDM 2.0 standarto 301–2H skyrių).

               Bandymo tvarka

            A.   Periferiniai įrenginiai

            Prie USB magistralės šakotuvų arba prievadų neturi būti prijungta jokių išorinių įtaisų. Integruoti garsiakalbiai, TV signalų imtuvai ir kitokie įrenginiai, kuriuos gali sureguliuoti naudotojas, gali būti nustatyti vartoti kuo mažiau energijos siekiant sumažinti ne paties monitoriaus suvartojamą energijos kiekį.
            B.   Pakeitimai

            Draudžiama daryti pakeitimus, pavyzdžiui, pašalinti sudedamąsias dalis, ar imtis kitokių priemonių, kurių negali imtis tipinis naudotojas.
            C.   Analoginė ar skaitmeninė sąsaja

            Reikalaujama, kad partneriai monitorius išbandytų naudodami analoginę sąsają, išskyrus atvejus, kai tokios sąsajos nėra (t. y. analoginės sąsajos neturi monitoriai su skaitmenine sąsaja; taikant šį bandymo metodą laikoma, kad tokie monitoriai turi tik skaitmeninę sąsają). Monitorių su skaitmenine sąsaja įtampos informaciją žr. priedo 1 išnašoje; bandymas atliekamas skaitmeniniu signalų generatoriumi, 1 ir (arba) 2 priede pateiktą bandymo metodą pasirinkus pagal bandomojo įtaiso matomo ekrano įstrižainę.
            D.   Modeliai, kurie gali veikti esant įvairiems įtampos ir dažnio deriniams

            Partneriai išbando, apibūdina ir dokumentais patvirtina sąlygas, taikomas kiekvienai rinkai, kurioje jų gaminiai bus parduodami kaip atitinkantys „Energy Star“ reikalavimus.
            Pavyzdys. Kad gaminys atitiktų „Energy Star“ reikalavimus ir Jungtinėse Valstijose, ir Europoje, reikalavimus jis turi atitikti veikdamas su 115 V/60 Hz ir 230 V/50 Hz srove. Jei modelis atitinka „Energy Star“ reikalavimus tik su vienu įtampos ir dažnio deriniu (pvz., 115 V/60 Hz), jį galima laikyti atitinkančiu „Energy Star“ reikalavimus ir kaip tokį siūlyti tik tuose regionuose, kuriuose naudojamas išbandytasis įtampos ir dažnio derinys (pvz., Šiaurės Amerikoje ir Taivane).
            E.   Išorinis energijos tiekimo įtaisas

            Jei monitoriai tiekiami su išoriniais energijos tiekimo įtaisais, visuose bandymuose naudojami prie monitorių pridedami išoriniai energijos tiekimo įtaisai. Tokių įtaisų negalima pakeisti kitokiais energijos tiekimo įtaisais.
            F.   Spalvų nustatymas

            Turi būti nustatytos visų spalvos valdiklių (atspalvis, grynis, gama ir t. t.) gamintojo numatytosios nuostatos.
            G.   Skiriamoji geba ir atnaujinimo dažnis

            Nuo monitoriaus technologijos priklausomos skiriamosios gebos ir atnaujinimo dažnio skirtumai:

                        1)

                        Nustatomas savitasis LCD ir kitų fiksuoto pikselių skaičiaus monitorių pikselių formatas. Nustatomas 60 Hz LCD vaizdo atnaujinimo dažnis, tačiau jei partneris rekomenduoja kitą konkretų atnaujinimo dažnį, tas dažnis ir nustatomas.

                        2)

                        Nustatomas pasirinktas CRT pikselių formatas ir didžiausia skiriamoji geba, naudotina esant 75 Hz vaizdo atnaujinimo dažniui. Atliekant bandymus turi būti taikomas VESA diskretiškas monitorių sinchronizavimas (DMT) arba naujesnis standartinis pramoninis pikselių formato sinchronizavimas. Nustačius išbandytus matmenis, CRT monitorius turi atitikti visas partnerio nurodytas jo kokybės specifikacijas.

                  H.   Įšilimo fazė

            Prieš atliekant bandymo matavimus, bandomasis įtaisas turi įšilti ne mažiau nei 20 minučių (dėl įšilimo bandymo žr. VESA FPDM 2.0 standarto 301–2D arba 305–3 skyrių).
            I.   Stabilumas

            Visi suvartojamo energijos kiekio matavimai užregistruojami, kai išmatuoti rodikliai per 3 minutes svyruoja ne daugiau kaip 1 % (žr. IEC 4.3.1).

               Bandymo metodas

            Partneris sutinka atlikdamas šiuos bandymus laikytis tokių 1 ir (arba) 2 priedėlyje numatytų pagal bandomojo įtaiso matomo ekrano įstrižainę pasirenkamų bandymo procedūrų:
            jei monitoriaus matomo ekrano įstrižainė mažesnė nei (<) 30 colių, taikoma 1 priedėlio procedūra,
            jei monitoriaus matomo ekrano įstrižainė yra 30–60 colių, taikoma 2 priedėlio procedūra.

               Dokumentai

            A.   Duomenų apie reikalavimus atitinkančius gaminius teikimas JAV Aplinkos apsaugos agentūrai arba Europos Komisijai

            Partneriai turi patys sertifikuoti gaminio modelius, kurie atitinka „Energy Star“ gaires, ir pagal nustatytą tvarką perduoti informaciją arba JAV Aplinkos apsaugos agentūrai, naudodamiesi priemone „Online Product Submittal“, arba Europos Komisijai. „Energy Star“ reikalavimus atitinkančių gaminių duomenys, įskaitant informaciją apie naujus modelius, turi būti teikiami kasmet arba, parneriui pageidaujant, dažniau.
            B.   Gaminių grupės atitiktis reikalavimams

            Monitorių modelių, kurių sandara yra tokia pati ir kurie yra tapatūs visais požiūriais, išskyrus korpusą ir spalvą, grupių atitiktis reikalavimams gali būti nustatoma pateikus vieno tipinio modelio bandymų duomenis. Panašiai modeliai, kurie nebuvo pakeisti arba kurie nuo modelių, kuriais buvo prekiaujama ankstesniais metais, skiriasi tik apdaila, gali būti laikomi atitinkančiais reikalavimus be pateiktų naujų bandymų duomenų.
            C.   Bandomųjų įtaisų skaičius

            Remdamosi Europos norma 50301 (žr. BSI 03–2001, BS EN 50301:2001 „Garso, vaizdo ir susijusios įrangos suvartojamos energijos matavimo metodai“ A priedą), JAV Aplinkos apsaugos agentūra ir Europos Komisija nustatė bandymo procedūrą, pagal kurią bandomųjų įtaisų skaičius priklauso nuo pirmojo įtaiso bandymo rezultatų.

                        1)

                        Jei nuostoviosios būsenos bandomasis įtaisas, veikdamas bet kuriuo iš trijų režimų, suvartoja daugiau kaip 85 % energijos kiekio, nustatyto „Energy Star“ reikalavimuose, bandomi dar du to paties modelio įtaisai.

                        2)

                        Kiekvieno iš trijų bandomųjų įtaisų suvartojamos energijos duomenys, taip pat jų įjungties, miego ir išjungties režimais suvartojamos energijos duomenys nustatyta tvarka pranešami arba JAV Aplinkos apsaugos agentūrai, naudojantis priemone „Online Product Submittal“, arba Europos Komisijai.

                        3)

                        Jei nuostoviosios būsenos pirmasis bandomasis įtaisas visais trimis veikimo režimais suvartoja ne daugiau kaip arba lygiai 85 % energijos kiekio, nustatyto „Energy Star“ reikalavimuose, papildomų įtaisų bandyti nereikia.

                        4)

                        Kad modelis atitiktų „Energy Star“ reikalavimus, nei viena išbandytų įtaisų bandymo vertė neturi būti didesnė nei nustatyta „Energy Star“ specifikacijoje.

                        5)

                        Šį metodą iliustruoja toks pavyzdys:
                        Pavyzdys. Kad būtų paprasčiau, tarkime, kad specifikacijoje numatyta daugiausiai 100 W vertė taikoma tik vienam veikimo režimui. 85 W atitiktų 15 % ribą.

                                    —

                                    Išmatavus, kad pirmasis įtaisas suvartoja 80 W, daugiau bandymų atlikti nereikia; modelis atitinka reikalavimus (80 W yra mažiau už 85 % „Energy Star“ atitikties ribos).

                                    —

                                    Išmatavus, kad pirmasis įtaisas suvartoja 85 W, daugiau bandymų atlikti nereikia; modelis atitinka reikalavimus (85 W yra tiksliai 85 % „Energy Star“ atitikties ribos).

                                    —

                                    Išmatavus, kad pirmasis įtaisas suvartoja 85,1 W, bandomi dar du įtaisai siekiant nustatyti reikalavimų atitiktį (85,1 W yra daugiau už 85 % „Energy Star“ atitikties ribos).

                                    —

                                    Jei trijų įtaisų bandymo rezultatai yra 90, 98 ir 105 W, modelis neatitinka „Energy Star“ reikalavimų, nes vienas iš rodmenų (105) viršija „Energy Star“ specifikacijoje nurodytą ribą, nors vidurkis yra 98 vatai.

                  5.   Naudotojo sąsaja

            Partneriams primygtinai rekomenduojama gaminius kurti pagal naudotojo sąsajos standartą IEEE P1621 Standard for User Interface Elements in Power Control of Electronic Devices Employed in Office/Consumer Environments („Biuruose naudojamų elektroninių įrenginių galios valdymo naudotojo sąsajos elementų ir (arba) vartotojo aplinkos standartas“). Šis standartas parengtas vykdant projektą „Power Management Controls“, kad bet kokios elektroninės įrangos galios valdikliai būtų vienodesni, o jų naudojimas intuityvesnis. Daugiau informacijos žr. http://eetd.LBL.gov/Controls.
            6.   Įsigaliojimo data

            Diena, nuo kurios parneriai gali pradėti nustatyti gaminių atitiktį „Energy Star“ reikalavimams (specifikacijos 5.0 versija), yra susitarimo įsigaliojimo diena. Visi ankstesni susitarimai dėl „Energy Star“ reikalavimus atitinkančių monitorių, kurių matomo ekrano įstrižainė mažesnė nei 30 colių, netenka galios nuo 2009 m. spalio 29 d., o tokie susitarimai dėl monitorių, kurių matomo ekrano įstrižainė yra nuo 30 iki 60 colių imtinai, – nuo 2010 m. sausio 29 d.
            A.   Pagal specifikacijos 5.0 versijos 1 pakopą reikalavimus atitinkantys gaminiai

            Specifikacijos (5.0 versija) 1 pakopos įsigaliojimo diena priklauso nuo monitoriaus dydžio ir nurodyta toliau pateiktoje lentelėje. Visi tą dieną arba vėliau pagaminti gaminiai, įskaitant modelius, kurių atitiktis patvirtinta pagal specifikacijos 4.1 versiją, turi atitikti specifikacijos 5.0 versijos reikalavimus, kad atitiktų „Energy Star“ reikalavimus (įskaitant papildomas modelių, kurių atitiktis reikalavimams patvirtinta pagal specifikacijos 4.1 versiją, siuntas). Kiekvienas įtaisas turi pagaminimo datą, t. y. datą (pvz., mėnesį ir metus), kada jis laikomas visiškai surinktu.

                        Monitoriaus kategorija

                        1 pakopos įsigaliojimo diena

                        Ekrano įstrižainė < 30 colių

                        2009 m. spalio 30 d.

                        Ekrano įstrižainė 30–60 colių

                        2010 m. sausio 30 d.

                  B.   Pagal specifikacijos 5.0 versijos 2 pakopą reikalavimus atitinkantys gaminiai

            Antrojo specifikacijos etapo (2 pakopos) reikalavimai įsigalioja 2011 m. spalio 30 d. ir taikomi visiems tą dieną arba po 2011 m. spalio 30 d. pagamintiems gaminiams. Pavyzdžiui, 2011 m. spalio 30 d. pagamintas įtaisas turi atitikti 2 pakopos specifikaciją, kad atitiktų „Energy Star“ reikalavimus.
            C.   Naujų reikalavimų taikymo išimties panaikinimas

            JAV Aplinkos apsaugos agentūra ir Europos Komisija neleis taikyti jokių „Energy Star“ specifikacijos 5.0 versijos laikymosi išimčių. Atitikties „Energy Star“ reikalavimams patvirtinimas pagal specifikacijos 4.1 versiją automatiškai negalioja visą gaminio modelio būvio laikotarpį. Todėl bet koks parduodamas, rinkai tiekiamas gaminys arba gaminys, kuris, kaip nurodė gamintojas, atitinka „Energy Star“ reikalavimus, turi atitikti naujausią specifikaciją, galiojusią gaminio darymo metu.
            7.   Būsimi specifikacijos persvarstymai

            JAV Aplinkos apsaugos agentūra ir Europos Komisija pasilieka teisę pakeisti specifikaciją, jei technologijų ir (arba) rinkos pokyčiai turėtų įtakos specifikacijos naudingumui vartotojams ar pramonei arba aplinkai. Kaip ir anksčiau, specifikacijos pakeitimai daromi tariantis su suinteresuotosiomis šalimis.
            JAV Aplinkos apsaugos agentūra ir Europos Komisija periodiškai vertina rinką atsižvelgdamos į energijos vartojimo efektyvumą ir naujas technologijas. Kaip įprasta, suinteresuotosios šalys galės dalytis duomenimis, teikti pasiūlymus ir kelti rūpimus klausimus. JAV Aplinkos apsaugos agentūra ir Europos Komisija sieks užtikrinti, kad pagal 1 ir 2 pakopų specifikacijas verčiausiais būtų pripažįstami taupiausiai energiją vartojantys parduodami modeliai ir skatinami tie partneriai, kurie ėmėsi pastangų toliau didinti energijos vartojimo efektyvumą.

               1 priedėlis

                  Monitorių, kurių matomo ekrano įstrižainė mažesnė nei (<) 30 colių, bandymo procedūra

               KADA LAIKYTIS ŠIO DOKUMENTO?
               Šiame dokumente aprašyta monitorių, kurių matomo ekrano įstrižainė mažesnė nei (<) 30 colių, bandymo procedūra pagal programos „Energy Star“ 5.0 versijos reikalavimus, keliamus monitoriams. Procedūros taikomos siekiant nustatyti, kiek bandomasis įtaisas vartoja energijos įjungties, miego ir išjungties režimais. Toliau išvardytų tipų gaminiams šiame priedėlyje pateiktos specialios procedūros:

                           —

                           CRT monitoriai,

                           —

                           fiksuoto pikselių skaičiaus monitoriai su gamintojo neįjungtu automatiniu ryškumo reguliavimu, ir

                           —

                           fiksuoto pikselių skaičiaus monitoriai su gamintojo įjungtu automatiniu ryškumo reguliavimu.

                     1.   CRT monitorių bandymo metodas

               A.   Bandymo sąlygos, prietaisai ir tvarka

               Prieš atliekant įtaiso bandymą, būtina užtikrinti, kad bandymo sąlygos, prietaisai ir tvarka būtų tokie, kaip nustatyta monitoriaus specifikacijų skyriuose „Bandymo sąlygos ir prietaisai“ ir „Bandymo tvarka“.
               B.   Įjungties režimas

                           1)

                           Į kištukinį lizdą arba energijos šaltinį įjungtą bandomąjį įtaisą sujungti su bandymo įranga.

                           2)

                           Įjungti visą bandymo įrangą ir tinkamai sureguliuoti energijos šaltinio įtampą ir dažnį.

                           3)

                           Patikrinti, ar bandomasis įtaisas veikia normaliai, o visas naudotojo reguliuojamas nuostatas palikti tokias, kokias nustatė gamintojas.

                           4)

                           Nuotolinio valdymo prietaisu arba bandomojo įtaiso korpuse esančiu įjungimo (išjungimo) jungikliu įjungti bandomojo įtaiso įjungties režimą.

                           5)

                           Palaukti, kol bandomasis įtaisas įšils iki veikimo temperatūros (maždaug 20 minučių).

                           6)

                           Nustatyti reikiamą monitoriaus režimą. (Žr. „Bandymo tvarkos“ G skyrių „Skiriamoji geba ir atnaujinimo dažnis“.)

                           7)

                           Užtikrinti tamsios patalpos sąlygas. (Žr. „Bandymo sąlygų ir prietaisų“ F skyrių „Šviesos matavimo protokolai“ ir E skyrių „Tamsios patalpos sąlygos“.)

                           8)

                           Dydį ir skaistį nustatyti taip:

                                       a)

                                       Įjungti ekrano dydžiui numatytą tikrinamąją lentelę AT01P (angl. Alignment Target 01 Positive Mode) (VESA FPDM 2.0 standartas, A112–2F, AT01P) ir pagal ją nustatyti partnerio rekomenduojamą vaizdo dydį, kuris paprastai šiek tiek mažesnis už didžiausią matomo ekrano dydį.

                                       b)

                                       Įjungti tikrinamąją lentelę (VESA FPDM 2.0 standartas, A112–2F, SET01K), turinčią aštuonis pilkos spalvos atspalvius – nuo visiškai juodos (0 V) iki visiškai baltos (0,7 V) (4). Įėjimo signalo dydžiai atitinka 2002 m. gruodžio mėn. VESA Vaizdo signalo standartą (VSIS), 1.0 versija, 2.0 red.

                                       c)

                                       Jei įmanoma, monitoriaus ryškumą sumažinti nuo didžiausio iki mažiausio, kol mažiausio skaisčio juoda padala vos matoma (VESA FPDM 2.0 standartas, 301–3K skyrius).

                                       d)

                                       Įjungti tikrinamąją lentelę (VESA FPDM 2.0 standartas, A112–2H, L80), kurioje yra visiškai baltas (0,7 V) langelis, užimantis 80 % vaizdo.

                                       e)

                                       Sureguliuoti kontrastą, kad balto ekrano ploto skaistis būtų 100 cd/m2.

                                       f)

                                       Matuojama pagal VESA FPDM 2.0 standarto 302–1 skyrių. (Jei monitoriaus didžiausias skaistis yra mažesnis nei pirmiau nurodytas skaistis, naudojamas didžiausias skaistis, kurio vertė su kitais privalomais bandymo dokumentais pagal nustatytą tvarką pateikiama JAV Aplinkos apsaugos agentūrai arba Europos Komisijai. Jei monitoriaus mažiausias skaistis yra didesnis nei nurodytas skaistis, naudojamas mažiausias skaistis, kurio vertė pagal nustatytą tvarką pateikiama JAV Aplinkos apsaugos agentūrai arba Europos Komisijai.)

                                       g)

                                       Pagal nustatytą tvarką skaisčio vertė su kitais privalomais bandymo dokumentais pateikiama JAV Aplinkos apsaugos agentūrai arba Europos Komisijai.

                           9)

                           Nustačius skaistį, tamsios patalpos sąlygų nebereikia.

                           10)

                           Nustatyti vatmetro srovės diapazoną. Išrinkto diapazono visos skalės dydis, padaugintas iš vatmetro vardinio maksimumo koeficiento (Ipeak/Irms), turi būti didesnis negu didžiausias osciloskopu nustatytas srovės rodmuo.

                           11)

                           Palaukti, kol nusistovės vatmetro rodmenys, tada užregistruoti tikrąjį vatmetro energijos rodmenį vatais. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. (Žr. „Bandymo tvarkos“ I skyrių „Stabilumas“.)

                           12)

                           Kad būtų galima apskaičiuoti pikselių ir vatų santykį, užregistruoti suvartojamą energijos kiekį ir visą pikselių formatą (rodomų horizontalios linijos pikselių skaičius padaugintas iš rodomų vertikalios linijos pikselių skaičiaus).

                     C.   Miego režimas (Maitinimo jungiklis įjungtas, vaizdo signalo nėra)

                           1)

                           Baigus įjungties režimo bandymą, įjungti monitoriaus miego režimą. Reguliavimo metodas registruojamas kartu su veiksmų seka, kuria įtaisas ima veikti miego režimu. Įjungti visą bandymo įrangą ir tinkamai sureguliuoti veikimo diapazoną.

                           2)

                           Leisti monitoriui toliau veikti miego režimu, kol energijos vartojimo rodmenys nusistovi. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. Atliekant miego režimu veikiančio įtaiso matavimus neatsižvelgiama į įėjimo sinchronizavimo signalo tikrinimo ciklą (angl. input sync signal check cycle).

                           3)

                           Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų nustatyta tiksli vidutinė vertė (t. y. ne didžiausioji arba akimirkinė galia). Jei įtaisas turi kelis rankiniu būdu išrenkamus miego režimus, matavimas turėtų būti atliekamas įtaisui veikiant tuo miego režimu, kuriuo jis vartoja daugiausiai energijos. Jei iš vieno režimo į kitą įtaisas persijungia automatiškai, matavimo trukmė turėtų būti pakankamai ilga, kad būtų galima gauti visų režimų tikrąjį bendrą vidurkį.

                     D.   Išjungties režimas (Maitinimo jungiklis išjungtas)

                           1)

                           Baigus miego režimo bandymą, lengviausiai naudotojui prieinamu maitinimo jungikliu monitorius perjungiamas į išjungties režimą. Reguliavimo metodas registruojamas kartu su veiksmų seka, kuria įtaisas ima veikti išjungties režimu. Įjungti visą bandymo įrangą ir tinkamai sureguliuoti veikimo diapazoną.

                           2)

                           Leisti monitoriui toliau veikti išjungties režimu, kol energijos vartojimo rodmenys nusistovi. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. Atliekant išjungties režimu veikiančio modelio matavimus neatsižvelgiama į įėjimo sinchronizavimo signalo tikrinimo ciklą (angl. input sync signal check cycle).

                           3)

                           Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų nustatyta tiksli vidutinė vertė (t. y. ne didžiausioji arba akimirkinė galia).

                     E.   Bandymo rezultatų pranešimas

               Baigus šią bandymo procedūrą, žr. specifikacijos skyrių „Dokumentai“, kuriame paaiškinta, kaip pagal nustatytą tvarką bandymo duomenis pranešti JAV Aplinkos apsaugos agentūrai arba Europos Komisijai.
               2.   Fiksuoto pikselių skaičiaus monitorių su gamintojo neįjungtu automatiniu ryškumo reguliavimu bandymo metodas

               A.   Bandymo sąlygos, prietaisai ir tvarka

               Prieš atliekant įtaiso bandymą, būtina užtikrinti, kad bandymo sąlygos, prietaisai ir tvarka būtų tokie, kaip nustatyta monitoriaus specifikacijų skyriuose „Bandymo sąlygos ir prietaisai“ ir „Bandymo tvarka“.
               B.   Įjungties režimas

                           1)

                           Į kištukinį lizdą arba energijos šaltinį įjungtą bandomąjį įtaisą sujungti su bandymo įranga.

                           2)

                           Įjungti visą bandymo įrangą ir tinkamai sureguliuoti energijos šaltinio įtampą ir dažnį.

                           3)

                           Patikrinti, ar bandomasis įtaisas veikia normaliai, o visas naudotojo reguliuojamas nuostatas palikti tokias, kokias nustatė gamintojas.

                           4)

                           Nuotolinio valdymo prietaisu arba bandomojo įtaiso korpuse esančiu įjungimo (išjungimo) jungikliu įjungti bandomojo įtaiso įjungties režimą.

                           5)

                           Palaukti, kol bandomasis įtaisas įšils iki veikimo temperatūros (maždaug 20 minučių).

                           6)

                           Nustatyti reikiamą monitoriaus režimą (žr. „Bandymo tvarkos“ G skyrių „Skiriamoji geba ir atnaujinimo dažnis“).

                           7)

                           Užtikrinti tamsios patalpos sąlygas (žr. „Bandymo sąlygų ir prietaisų“ F skyrių „Šviesos matavimo protokolai“ ir E skyrių „Tamsios patalpos sąlygos“).

                           8)

                           Dydį ir skaistį nustatyti taip:

                                       a)

                                       Įjungta tikrinamoji lentelė (VESA FPDM 2.0 standartas, A112–2F, SET01K), turinti aštuonis pilkos spalvos atspalvius – nuo visiškai juodos (0 V) iki visiškai baltos (0,7 V). Įėjimo signalo dydžiai atitinka 2002 m. gruodžio mėn. VESA Vaizdo signalo standartą (VSIS), 1.0 versija, 2.0 red.

                                       b)

                                       Patikrinti, ar nustačius didžiausią ryškumą ir kontrastą galima bent atskirti baltą ir beveik baltą pilkšvą padalas. Jei baltos ir beveik baltos pilkšvos padalų negalima atskirti, kontrastas reguliuojamas tol, kol jas bus galima atskirti.

                                       c)

                                       Tada įjungiama tikrinamoji lentelė (VESA FPDM 2.0 standartas, A112–2H, L80), kurioje yra visiškai baltas (0,7 V) langelis, užimantis 80 % vaizdo.

                                       d)

                                       Ryškumą reguliuoti tol, kol ekrano balto ploto skaistis toks:

                                                   Gaminys

                                                   Cd/m2

                                                   1,1MP arba mažesnė skiriamoji geba

                                                   175

                                                   Didesnė nei 1,1 MP skiriamoji geba

                                                   200

                                             Matuojama pagal VESA FPDM 2.0 standarto 302–1 skyrių. (Jei monitoriaus didžiausias skaistis yra mažesnis nei pirmiau pateiktoje lentelėje nurodytas skaistis, naudojamas didžiausias skaistis, kurio vertė su kitais privalomais bandymo dokumentais pagal nustatytą tvarką pateikiama JAV Aplinkos apsaugos agentūrai arba Europos Komisijai. Jei monitoriaus mažiausias skaistis yra didesnis nei nurodytas skaistis, naudojamas mažiausias skaistis, kurio vertė pagal nustatytą tvarką pateikiama JAV Aplinkos apsaugos agentūrai arba Europos Komisijai.)

                                       e)

                                       Pagal nustatytą tvarką skaisčio vertė su kitais privalomais bandymo dokumentais pateikiama JAV Aplinkos apsaugos agentūrai arba Europos Komisijai.

                           9)

                           Nustačius skaistį, tamsios patalpos sąlygų nebereikia.

                           10)

                           Nustatyti vatmetro srovės diapazoną. Išrinkto diapazono visos skalės dydis, padaugintas iš vatmetro vardinio maksimumo koeficiento (Ipeak/Irms), turi būti didesnis negu didžiausias osciloskopu nustatytas srovės rodmuo.

                           11)

                           Palaukti, kol nusistovės vatmetro rodmenys, tada užregistruoti tikrąjį vatmetro energijos rodmenį vatais. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. (Žr. „Bandymo tvarkos“ I skyrių „Stabilumas“.)

                           12)

                           Kad būtų galima apskaičiuoti pikselių ir vatų santykį, užregistruojamas suvartojamas energijos kiekis ir visas pikselių formatas (rodomų horizontalios linijos pikselių skaičius × rodomų vertikalios linijos pikselių skaičius).

                     C.   Miego režimas (maitinimo jungiklis įjungtas, vaizdo signalo nėra)

                           1)

                           Baigus įjungties režimo bandymą, įjungti monitoriaus miego režimą. Reguliavimo metodas registruojamas kartu su veiksmų seka, kuria įtaisas ima veikti miego režimu. Įjungti visą bandymo įrangą ir tinkamai sureguliuoti veikimo diapazoną.

                           2)

                           Leisti monitoriui toliau veikti miego režimu, kol energijos vartojimo rodmenys nusistovi. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. Atliekant miego režimu veikiančio įtaiso matavimus neatsižvelgiama į įėjimo sinchronizavimo signalo tikrinimo ciklą (angl. input sync signal check cycle).

                           3)

                           Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų nustatyta tiksli vidutinė vertė (t. y. ne didžiausioji arba akimirkinė galia). Jei įtaisas turi kelis rankiniu būdu išrenkamus miego režimus, matavimas turėtų būti atliekamas įtaisui veikiant tuo miego režimu, kuriuo jis vartoja daugiausiai energijos. Jei iš vieno režimo į kitą įtaisas persijungia automatiškai, matavimo trukmė turėtų būti pakankamai ilga, kad būtų galima gauti visų režimų tikrąjį bendrą vidurkį.

                     D.   Išjungties režimas (Maitinimo jungiklis išjungtas)

                           1)

                           Baigus miego režimo bandymą, lengviausiai naudotojui prieinamu maitinimo jungikliu monitorius perjungiamas į išjungties režimą. Reguliavimo metodas registruojamas kartu su veiksmų seka, kuria įtaisas ima veikti išjungties režimu. Įjungti visą bandymo įrangą ir tinkamai sureguliuoti veikimo diapazoną.

                           2)

                           Leisti monitoriui toliau veikti išjungties režimu, kol energijos vartojimo rodmenys nusistovi. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. Atliekant išjungties režimu veikiančio modelio matavimus neatsižvelgiama į įėjimo sinchronizavimo signalo tikrinimo ciklą (angl. input sync signal check cycle).

                           3)

                           Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų nustatyta tiksli vidutinė vertė (t. y. ne didžiausioji arba akimirkinė galia).

                     E.   Bandymo rezultatų pranešimas

               Baigus šią bandymo procedūrą, žr. specifikacijos skyrių „Dokumentai“, kuriame paaiškinta, kaip pagal nustatytą tvarką bandymo duomenis pranešti JAV Aplinkos apsaugos agentūrai arba Europos Komisijai.
               3.   Fiksuoto pikselių skaičiaus monitorių su gamintojo įjungtu automatiniu ryškumo reguliavimu bandymo metodas

               A.   Bandymo sąlygos, prietaisai ir tvarka

               Prieš atliekant įtaiso bandymą, būtina užtikrinti, kad bandymo sąlygos, prietaisai ir tvarka būtų tokie, kaip nustatyta monitoriaus specifikacijų skyriuose „Bandymo sąlygos ir prietaisai“ ir „Bandymo tvarka“.
               B.   Įjungties režimas

                           1)

                           Į kištukinį lizdą arba energijos šaltinį įjungtą bandomąjį įtaisą sujungti su bandymo įranga.

                           2)

                           Įjungti visą bandymo įrangą ir tinkamai sureguliuoti energijos šaltinio įtampą ir dažnį.

                           3)

                           Patikrinti, ar bandomasis įtaisas veikia normaliai, o visas naudotojo reguliuojamas nuostatas palikti tokias, kokias nustatė gamintojas.

                           4)

                           Nuotolinio valdymo prietaisu arba bandomojo įtaiso korpuse esančiu įjungimo (išjungimo) jungikliu įjungti bandomojo įtaiso įjungties režimą.

                           5)

                           Palaukti, kol bandomasis įtaisas įšils iki veikimo temperatūros (maždaug 20 minučių).

                           6)

                           Nustatyti reikiamą monitoriaus režimą (žr. „Bandymo tvarkos“ G skyrių „Skiriamoji geba ir atnaujinimo dažnis“).

                           7)

                           Nustatyti vatmetro srovės diapazoną. Išrinkto diapazono visos skalės dydis, padaugintas iš vatmetro vardinio maksimumo koeficiento (Ipeak/Irms), turi būti didesnis negu didžiausias osciloskopu nustatytas srovės rodmuo.

                           8)

                           Toliau pateikta procedūra, kaip apskaičiuoti monitorių, kurie pateikiami su gamintojo įjungtu automatiniu ryškumo reguliavimu, didžiausią įjungties režimu suvartojamą energijos kiekį. Šiam bandymui ryškus 300 liuksų aplinkos apšvietimas ir silpnas 0 liuksų aplinkos apšvietimas nustatomi taip:

                                       a)

                                       Naudojantis tiesiogiai apšviestu aplinkos šviesos jutikliu, nustatyti 300 liuksų aplinkos apšvietimą.

                                       b)

                                       Palaukti, kol nusistovės vatmetro rodmenys, tada užregistruoti tikrąjį vatmetro energijos rodmenį vatais ryškiai apšviestoje aplinkoje (Ph). Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. (Žr. „Bandymo tvarkos“ I skyrių „Stabilumas“.)

                                       c)

                                       Naudojantis tiesiogiai apšviestu aplinkos šviesos jutikliu, nustatyti 0 liuksų aplinkos apšvietimą.

                                       d)

                                       Palaukti, kol nusistovės vatmetro rodmenys, tada užregistruoti tikrąjį vatmetro energijos rodmenį vatais silpnai apšviestoje aplinkoje (Pl).

                                       e)

                                       Vidutinį įjungties režimu suvartojamą energijos kiekį apskaičiuoti pagal specifikacijos [8] p. 3.A.3. skyriuje „Monitoriai su automatiniu ryškumo reguliavimu“ pateiktą lygtį.

                           9)

                           Kad būtų galima apskaičiuoti pikselių ir vatų santykį, užregistruoti suvartojamą energijos kiekį ir visą pikselių formatą (rodomų horizontalios linijos pikselių skaičius × rodomų vertikalios linijos pikselių skaičius).

                     C.   Miego režimas (maitinimas įjungtas, vaizdo signalo nėra)

                           1)

                           Baigus įjungties režimo bandymą, įjungti monitoriaus miego režimą. Reguliavimo metodas registruojamas kartu su veiksmų seka, kuria įtaisas ima veikti miego režimu. Įjungti visą bandymo įrangą ir tinkamai sureguliuoti veikimo diapazoną.

                           2)

                           Leisti monitoriui toliau veikti miego režimu, kol energijos vartojimo rodmenys nusistovi. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. Atliekant miego režimu veikiančio įtaiso matavimus neatsižvelgiama į įėjimo sinchronizavimo signalo tikrinimo ciklą (angl. input sync signal check cycle).

                           3)

                           Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų nustatyta tiksli vidutinė vertė (t. y. ne didžiausioji arba akimirkinė galia). Jei įtaisas turi kelis rankiniu būdu išrenkamus miego režimus, matavimas turėtų būti atliekamas įtaisui veikiant tuo miego režimu, kuriuo jis vartoja daugiausiai energijos. Jei iš vieno režimo į kitą įtaisas persijungia automatiškai, matavimo trukmė turėtų būti pakankamai ilga, kad būtų galima gauti visų režimų tikrąjį bendrą vidurkį.

                     D.   Išjungties režimas (Maitinimo jungiklis išjungtas)

                           1)

                           Baigus miego režimo bandymą, lengviausiai naudotojui prieinamu maitinimo jungikliu monitorius perjungiamas į išjungties režimą. Reguliavimo metodas registruojamas kartu su veiksmų seka, kuria įtaisas ima veikti išjungties režimu. Įjungti visą bandymo įrangą ir tinkamai sureguliuoti veikimo diapazoną.

                           2)

                           Leisti monitoriui toliau veikti išjungties režimu, kol energijos vartojimo rodmenys nusistovi. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. Atliekant išjungties režimu veikiančio modelio matavimus neatsižvelgiama į įėjimo sinchronizavimo signalo tikrinimo ciklą (angl. input sync signal check cycle).

                           3)

                           Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų nustatyta tiksli vidutinė vertė (t. y. ne didžiausioji arba akimirkinė galia).

                     E.   Bandymo rezultatų pranešimas

               Baigus šią bandymo procedūrą, žr. specifikacijos skyrių „Dokumentai“, kuriame paaiškinta, kaip pagal nustatytą tvarką bandymo duomenis pranešti JAV Aplinkos apsaugos agentūrai arba Europos Komisijai.

               2 priedėlis

                  Monitorių, kurių matomo ekrano įstrižainė yra nuo 30 iki 60 colių imtinai, bandymo procedūra

               KADA LAIKYTIS ŠIO DOKUMENTO?
               Šiame dokumente aprašyta monitorių, kurių matomo ekrano įstrižainė yra nuo 30 iki 60 colių imtinai („dideli monitoriai“), bandymo procedūra pagal programos „Energy Star“ 5.0 versijos reikalavimus, keliamus monitoriams. Procedūros taikomos siekiant nustatyti, kiek bandomasis įtaisas vartoja energijos įjungties, miego ir išjungties režimais.

                  1   lentelė

                  Veikimo režimų bandymo procedūra

                           Specifikacijos reikalavimas

                           Bandymo protokolas

                           Šaltinis

                           Įjungties režimas

                           IEC 62087 (2.0 red.) „Garso, vaizdo ir panašios aparatūros suvartojamos energijos matavimo metodai“ 11 skyrius Measuring conditions of television sets for On (average) mode („Įjungties režimu veikiančių televizorių vidutinio energijos suvartojimo matavimas“)

                           www.iec.ch

                     1.   Bandymo sąlygos, prietaisai ir tvarka

               Prieš atliekant įtaiso bandymą, būtina užtikrinti, kad bandymo sąlygos, prietaisai ir tvarka būtų tokie, kaip nustatyta monitoriaus specifikacijų skyriuose „Bandymo sąlygos ir prietaisai“ ir „Bandymo tvarka“.
               2.   Įjungties, miego ir išjungties režimu suvartojamo energijos kiekio matavimas

               A.   Įjungties režimas (Standarto IEC 62087 taikymo gairės)

               Toliau pateiktos gairės, kaip taikyti standartą IEC 62087 (2.0 red.) matuojant įjungties režimu veikiančių didelių monitorių suvartojamą energijos kiekį. Siekiant nustatyti, ar gaminys atitinka „Energy Star“ reikalavimus, laikomasi šių išimčių ir paaiškinimų:

                           1)

                           Įėjimo signalų tikslumas: 11.4.12 skyriuje Accuracy of input signal levels („Įėjimo signalų tikslumas“) bandytojams primenama, kad bandomų vaizdo jungčių rodikliai nuo balto ir juodo atskaitinių lygių neturėtų nukrypti daugiau kaip ± 2 %. B priedo B.2 skyriuje Considerations for On (average) mode television set power measurements („Įjungties režimu veikiančių televizorių vidutinio energijos suvartojimo matavimo patarimai“) išsamiau paaiškinta, kodėl svarbu užtikrinti įėjimo signalo tikslumą. JAV Aplinkos apsaugos agentūra ir Europos Komisija pabrėžia, kad įjungties režimu veikiančių įtaisų bandymuose ypač svarbu naudoti tikslias (kalibruotas) vaizdo jungtis, ir ragina bandytojus, jei tik įmanoma, naudoti HDMI jungtis.

                           2)

                           Tikrosios galios faktorius. Atsižvelgdami į vis geresnį elektros energijos kokybės svarbos supratimą, išmatavę savo monitorių įjungties režimu suvartojamą energijos kiekį partneriai nurodo tikrosios galios faktorių.

                           3)

                           Bandymo medžiagos naudojimas. Kad išmatuotų vidutinį įjungties režimu suvartojamą energijos kiekį, partneriai turėtų išmatuoti vertę Po_broadcast, kaip nurodyta 11.6.1. skyriuje On mode (average) testing with dynamic broadcast-content video signal („Įjungties režimu veikiančio įtaiso vidutinio energijos suvartojimo matavimas naudojantis dinaminio transliacijos turinio vaizdo signalu“).

                           4)

                           Gamintojo sureguliuotų gaminių bandymas. JAV Aplinkos apsaugos agentūra ir Europos Komisija visų pirma pageidauja, kad atliekant įjungties režimu veikiančių didelių monitorių suvartojamo energijos kiekio matavimą būtų užfiksuota, kiek energijos suvartoja gaminiai, kurių nuostatos tokios, kokias numatė gamintojas. Vaizdo lygmens sureguliavimas, kurį reikia atlikti prieš įjungties režimu veikiančio įtaiso suvartojamo energijos kiekio bandymą, turi atitikti taikytinus 11.4.8 skyriaus Picture level adjustments („Vaizdo lygmens sureguliavimas“) reikalavimus.
                           11.4.8 skyriuje rašoma, kad televizoriaus vaizdo kontrastas ir ryškumas, taip pat jo foninis apšvietimas (jei yra) nustatomas taip, kaip jį nustato galutiniam naudotojui televizorių tiekiantis gamintojas. Jei nuostatų režimą reikia pasirinkti įjungus įtaisą pirmą kartą, pasirenkamas standartinis arba jam lygiavertis režimas. Jei standartinio arba jam lygiaverčio režimo nėra, iš ekrane rodomo meniu pasirenkamas pirmas režimas. Bandymui naudotas režimas aprašomas ataskaitoje. Standartinis režimas – gamintojo rekomenduojamas įprasto naudojimo namuose režimas.
                           11.4.8 skyriuje nurodyta, kad turi būti atliktas standartiniu režimu veikiančio gaminio bandymas, jei tiekiamas gaminys turi privalomąjį meniu, iš kurio pirmą kartą gaminį įjungęs naudotojas turi pasirinkti pradinį gaminio veikimo režimą.
                           Informacija, kad tinkamai nustatytas gaminys atitinka „Energy Star“ reikalavimus ir kad būtent taip nustatytas gaminys sutaupys elektros energijos, bus pateikiama su gaminiu jo pakuotėje ir paskelbta partnerio interneto svetainėje, kurioje pateikta modelio informacija.

                           5)

                           Monitorių su automatiniu ryškumo reguliavimu bandymas. Šiam bandymui stipri 300 liuksų aplinkos šviesa ir silpna 0 liuksų aplinkos šviesa nustatoma taip:

                                       a)

                                       Naudojantis tiesiogiai apšviestu aplinkos šviesos jutikliu, nustatyti 300 liuksų aplinkos apšvietimą.

                                       b)

                                       Išmatuoti ryškiai apšviestoje aplinkoje (Ph) įjungties režimu veikiančio įtaiso suvartojamą energiją, kaip nurodyta 11.6.1. skyriuje On mode (average) testing with dynamic broadcast-content video signal („Įjungties režimu veikiančio įtaiso vidutinio energijos suvartojimo matavimas naudojantis dinaminio transliacijos turinio vaizdo signalu“).

                                       c)

                                       Naudojantis tiesiogiai apšviestu aplinkos šviesos jutikliu, nustatyti 0 liuksų aplinkos apšvietimą.

                                       d)

                                       Išmatuoti silpnai apšviestoje aplinkoje (Pl) įjungties režimu veikiančio įtaiso suvartojamą energiją, kaip nurodyta 11.6.1. skyriuje On mode (average) testing with dynamic broadcast-content video signal („Įjungties režimu veikiančio įtaiso vidutinio energijos suvartojimo matavimas naudojantis dinaminio transliacijos turinio vaizdo signalu“).

                                       e)

                                       Vidutinį įjungties režimu suvartojamą energijos kiekį apskaičiuoti pagal specifikacijos p. 3.A.3. skyriuje „Monitoriai su automatiniu ryškumo reguliavimu“ pateiktą lygtį.

                     B.   Miego režimas (maitinimo jungiklis įjungtas, vaizdo signalo nėra)

                           1)

                           Baigus įjungties režimo bandymą, įjungti monitoriaus miego režimą. Reguliavimo metodas registruojamas kartu su veiksmų seka, kuria įtaisas ima veikti miego režimu. Įjungti visą bandymo įrangą ir tinkamai sureguliuoti veikimo diapazoną.

                           2)

                           Leisti monitoriui toliau veikti miego režimu, kol energijos vartojimo rodmenys nusistovi. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. Atliekant miego režimu veikiančio įtaiso matavimus neatsižvelgiama į įėjimo sinchronizavimo signalo tikrinimo ciklą (angl. input sync signal check cycle).

                           3)

                           Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų nustatyta tiksli vidutinė vertė (t. y. ne didžiausioji arba akimirkinė galia). Jei įtaisas turi kelis rankiniu būdu išrenkamus miego režimus, matavimas turėtų būti atliekamas įtaisui veikiant tuo miego režimu, kuriuo jis vartoja daugiausiai energijos. Jei iš vieno režimo į kitą įtaisas persijungia automatiškai, matavimo trukmė turėtų būti pakankamai ilga, kad būtų galima gauti visų režimų tikrąjį bendrą vidurkį.

                     C.   Išjungties režimas (Maitinimo jungiklis išjungtas)

                           1)

                           Baigus miego režimo bandymą, lengviausiai naudotojui prieinamu maitinimo jungikliu monitorius perjungiamas į išjungties režimą. Reguliavimo metodas registruojamas kartu su veiksmų seka, kuria įtaisas ima veikti išjungties režimu. Įjungti visą bandymo įrangą ir tinkamai sureguliuoti veikimo diapazoną.

                           2)

                           Leisti monitoriui toliau veikti išjungties režimu, kol energijos vartojimo rodmenys nusistovi. Rodmenys yra laikomi nusistovėjusiais, kai vatų rodmuo per tris minutes nesikeičia daugiau nei 1 %. Atliekant išjungties režimu veikiančio modelio matavimus neatsižvelgiama į įėjimo sinchronizavimo signalo tikrinimo ciklą (angl. input sync signal check cycle).

                           3)

                           Užregistruoti bandymo sąlygas ir bandymo duomenis. Matavimo trukmė turi būti pakankamai ilga, kad būtų nustatyta tiksli vidutinė vertė (t. y. ne didžiausioji arba akimirkinė galia).

                           4)

                           Bandymo rezultatų pranešimas. Baigus šią bandymo procedūrą, žr. specifikacijos skyrių „Dokumentai“, kuriame paaiškinta, kaip pagal nustatytą tvarką bandymo duomenis pranešti JAV Aplinkos apsaugos agentūrai arba Europos Komisijai.

                     3.   Skaisčio matavimas

               Pasibaigus IEC bandomajam vaizdo įrašui ir užregistravus suvartojamą energijos kiekį, pagal toliau aprašytą metodą išmatuojamas gaminio skaistis. Gaminio nuostatas palikti tokias pačias, kokios buvo nustatytos suvartojamos energijos bandymui.

                           1)

                           Naudojant trijų juostų vaizdo signalo (Lt) tikrinimo lentelę, nurodytą standarto IEC 62087 11.5 skyriuje, išmatuoti ašinį monitoriaus skaistį ties vidurio tašku pagal Vaizdo elektronikos standartų asociacijos (VESA) standarto Plokščiųjų monitorių matavimo standarto (Flat Panel Display Measurements Standard) 2.0 versijos 301–2H skyrių.

                           2)

                           Iki artimiausio sveikojo skaičiaus suapvalintą išmatuotą skaisčio rodiklį kandelomis kvadratiniame metre (cd/m2) pranešti naudojantis priemone „Online Product Submittal“.

                           3)

                           Visi skaisčio matavimai turėtų būti atliekami laikantis pirmiau pateiktų dideliems monitoriams nustatytų bandymo sąlygų. Ypač svarbu, kad matuojant monitorių skaistį, jų nuostatos būtų tokios, kokias numatė gamintojas. Jei gaminys turi privalomąjį meniu, atliekamas standartiniu arba namų režimu veikiančio gaminio matavimas.

                     “

         (1)  30–60 colių įstrižainės monitorių skiriamoji geba turi būti pranešama, kai gaminys pateikiamas patikrinti jo atitiktį reikalavimams, tačiau į skiriamąją gebą neatsižvelgiama skaičiuojant, kiek energijos tokie monitoriai suvartoja įjungties režimu.

         (2)  Patvirtintų matavimo prietaisų savybės iš IEC 62301 (1 redakcija). „Buitiniai elektriniai aparatai. Parengties būsenos galios matavimas“.

         (3)  Ten pat.

         (4)  Tik skaitmeninę sąsają turintiems monitoriams įtampos vertės, atitinkančios vaizdo ryškumą (nuo 0 V iki 0,7 V) yra: 0 V (juoda) = 0 nuostata, 0,1 V (tamsiausias analoginės pilkos atspalvis) = 36 skaitmeninė pilka, 0,7 V (analoginė visiškai balta) = 255 skaitmeninė pilka. Ateityje skaitmeninės sąsajos specifikacijose šis diapazonas gali būti padidintas, tačiau visais atvejais 0 V atitiks juodą spalvą, o didžiausia vertė – baltą, 0,1 V baltos spalvos atitinka vieną septintąją didžiausios vertės.


title: 1968 m. spalio 15 d. Tarybos sprendimas, taikantis Sutarties 48 ir 49 straipsnius Prancūzijos užjūrio departamentams

text:
Svarbus teisinis pranešimas

|

31968D0359

Oficialusis leidinys L 257 , 19/10/1968 p. 0001 - 0001 specialusis leidimas danų kalba: serija I skyrius 1968(II) p. 0466  specialusis leidimas anglų kalba: serija I skyrius 1968(II) p. 0474  specialusis leidimas graikų k.: skyrius 05 tomas 1 p. 0032  specialusis leidimas ispanų kalba: skyrius 05 tomas 1 p. 0092  specialusis leidimas portugalų kalba skyrius 05 tomas 1 p. 0092

		Tarybos sprendimas1968 m. spalio 15 d.taikantis Sutarties 48 ir 49 straipsnius Prancūzijos užjūrio departamentams(68/359/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 227 straipsnio 2 dalį,atsižvelgdama į Komisijos pasiūlymą,kadangi 227 straipsnio 2 dalies antroje pastraipoje numatyta, kad Taryba nustato sąlygas, kuriomis Sutarties nuostatos, pirmiausia Sutarties 48 ir 49 straipsnių nuostatos, išskyrus minėto straipsnio 2 dalies pirmą pastraipą, turi būti taikomos Prancūzijos užjūrio departamentams;kadangi darbuotojų judėjimo laisvė gali padėti skatinti šių teritorijų ekonominę ir socialinę plėtrą,NUSPRENDĖ:1 straipsnisEuropos ekonominės bendrijos steigimo sutarties 48 ir 49 straipsniai ir šių straipsnių įgyvendinimo priemonės taikomos Prancūzijos užjūrio departamentams.2 straipsnisŠis sprendimas skelbiamas Europos Bendrijų oficialiajame leidinyje, skyriuje "Teisės aktai I". Jis įsigalioja dvidešimtą dieną po jo paskelbimo.Priimta Liuksemburge, 1968 m. spalio 15 d.Tarybos varduPirmininkasG. Sedati--------------------------------------------------


title: 2013/258/ES: 2013 m. gegužės 27 d. Tarybos sprendimas dėl pozicijos, kuri Europos Sąjungos vardu turi turi būti priimta AKR ir ES ministrų taryboje dėl Somalio Federacinės Respublikos statuso, susijusio su Partnerystės susitarimu tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių

text:
4.6.2013

               LT

               Europos Sąjungos oficialusis leidinys

               L 150/26

         TARYBOS SPRENDIMAS
   2013 m. gegužės 27 d.
   dėl pozicijos, kuri Europos Sąjungos vardu turi turi būti priimta AKR ir ES ministrų taryboje dėl Somalio Federacinės Respublikos statuso, susijusio su Partnerystės susitarimu tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių
   (2013/258/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,
   atsižvelgdama į Taryboje susirinkusių valstybių narių Vyriausybių atstovų vidinį susitarimą dėl priemonių, kurių turi būti imtasi, ir tvarkos, kurios turi būti laikomasi siekiant įgyvendinti AKR ir EB partnerystės susitarimą (1), ypač į jo 1 straipsnį,
   atsižvelgdama į Europos Komisijos pasiūlymą,
   kadangi:

               (1)

               2000 m. birželio 23 d. Kotonu pasirašyto (2)2005 m. birželio 25 d. Liuksemburge iš dalies pakeisto (3) ir 2010 m. birželio 22 d. Uagadugu iš dalies pakeisto (4) Partnerystės susitarimo tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių (toliau – AKR ir ES susitarimas) 94 straipsnyje nustatyta, kad valstybės prašymas dėl prisijungimo prie susitarimo turi būti pateiktas AKR ir ES ministrų tarybai ir jos patvirtintas;

               (2)

               2013 m. vasario 25 d. Somalio Federacinė Respublika pateikė prašymą dėl prisijungimo prie AKR ir ES susitarimo pagal jo 94 straipsnį;

               (3)

               Sąjunga turėtų pritarti AKR ir ES ministrų tarybos sprendimui patvirtinti Somalio Federacinės Respublikos prisijungimą;

               (4)

               Somalio Federacinė Respublika turėtų deponuoti prisijungimo aktą AKR ir ES susitarimo depozitarams – Europos Sąjungos Tarybos Generaliniam sekretoriatui ir AKR valstybių sekretoriatui;

               (5)

               todėl reikėtų nustatyti poziciją, kuri Sąjungos vardu turėtų būti priimta AKR ir ES ministrų taryboje dėl Somalio Federacinės Respublikos statuso, susijusio su AKR ir ES susitarimu,

         PRIĖMĖ ŠĮ SPRENDIMĄ:
   1 straipsnis
   Pozicija, kuri Europos Sąjungos vardu turi būti priimta AKR ir ES ministrų taryboje dėl Somalio Federacinės Respublikos prašymo dėl stebėtojo statuso suteikimo ir vėlesnio prisijungimo prie 2000 m. birželio 23 d. Kotonu pasirašyto 2005 m. birželio 25 d. Liuksemburge iš dalies pakeisto ir 2010 m. birželio 22 d. Uagadugu iš dalies pakeisto Partnerystės susitarimo tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių grindžiama AKR ir ES ministrų tarybos sprendimo projektu, pridėtu prie šio sprendimo.
   Formalūs ir nereikšmingi pridėto AKR ir ES ministrų tarybos sprendimo projekto pakeitimai gali būti sutarti nekeičiant šio sprendimo.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. gegužės 27 d.

            Tarybos vardu

            Pirmininkė

         C. ASHTON

      (1)  OL L 317, 2000 12 15, p. 376.

      (2)  OL L 317, 2000 12 15, p. 3. Susitarimas su pataisymais OL L 385, 2004 12 29, p. 88.

      (3)  OL L 209, 2005 8 11, p. 27.

      (4)  OL L 287, 2010 11 4, p. 3.

      PROJEKTAS
      AKR IR ES MINISTRŲ TARYBOS SPRENDIMAS Nr. …/…
      … m. … … d.
      dėl Somalio Federacinės Respublikos prašymo dėl stebėtojo statuso suteikimo ir vėlesnio prisijungimo prie Partnerystės susitarimo tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių
      AKR IR ES MINISTRŲ TARYBA,
      atsižvelgdama į 2000 m. birželio 23 d. Kotonu pasirašytą (1), 2005 m. birželio 25 d. Liuksemburge iš dalies pakeistą (2) ir 2010 m. birželio 22 d. Uagadugu iš dalies pakeistą (3) Partnerystės susitarimą tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių (toliau – AKR ir ES susitarimas), ypač į jo 94 straipsnį,
      atsižvelgdama į 2005 m. kovo 8 d. AKR ir ES Ministrų Tarybos sprendimą Nr. 1/2005 dėl AKR ir EB Ministrų Tarybos darbo tvarkos taisyklių priėmimo (4), ypač į jo 8 straipsnio 2 dalį,
      kadangi:

                  (1)

                  pagal Kotonu susitarimo 93 straipsnio 3 dalį jis įsigaliojo 2008 m. liepos 1 d. Jis pirmą kartą iš dalies pakeistas 2005 m. birželio 25 d. Liuksemburge, antrą kartą – 2010 m. birželio 22 d. Uagadugu. Antrą kartą atlikti pakeitimai laikinai galioja nuo 2010 m. spalio 31 d. (5);

                  (2)

                  AKR ir ES susitarimo 94 straipsnyje nustatyta, kad valstybės prašymas dėl prisijungimo prie susitarimo turi būti pateiktas AKR ir ES ministrų tarybai ir jos patvirtintas;

                  (3)

                  2013 m. vasario 25 d. Somalio Federacinė Respublika pateikė prašymą dėl stebėtojo statuso suteikimo ir vėlesnio prisijungimo prie AKR ir ES susitarimo pagal jo 94 straipsnį;

                  (4)

                  Somalio Federacinė Respublika turėtų deponuoti prisijungimo aktą AKR ir ES susitarimo depozitarams – Europos Sąjungos Ministrų Tarybos Generaliniam sekretoriatui ir AKR valstybių sekretoriatui,

            PRIĖMĖ ŠĮ SPRENDIMĄ:
      1 straipsnis
      Prašymo dėl prisijungimo prie susitarimo ir stebėtojo statuso suteikimo patvirtinimas
      Somalio Federacinės Respublikos prašymas leisti prisijungti prie 2000 m. birželio 23 d. Kotonu pasirašyto, 2005 m. birželio 25 d. Liuksemburge iš dalies pakeisto ir 2010 m. birželio 22 d. Uagadugu iš dalies pakeisto Partnerystės susitarimo tarp Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių patvirtinamas.
      Somalio Federacinė Respublika deponuoja prisijungimo aktą AKR ir ES susitarimo depozitarams – Europos Sąjungos Ministrų Tarybos Generaliniam sekretoriatui ir AKR valstybių sekretoriatui.
      Iki prisijungimo Somalio Federacinė Respublika gali dalyvauti Tarybos posėdžiuose stebėtojos teisėmis.
      2 straipsnis
      Įsigaliojimas
      Šis sprendimas įsigalioja kitą dieną po jo priėmimo.

         Priimta

               AKR ir ES ministrų tarybos vardu

               Pirmininkas

         (1)  EB OL L 317, 2000 12 15, p. 3.

         (2)  Susitarimas, iš dalies keičiantis 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą (ES OL L 209, 2005 8 11, p. 27).

         (3)  Susitarimas, kuriuo antrą kartą iš dalies keičiamas 2000 m. birželio 23 d. Kotonu pasirašytas ir 2005 m. birželio 25 d. Liuksemburge pirmą kartą iš dalies pakeistas Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimas (ES OL L 287, 2010 11 4, p. 3).

         (4)  ES OL L 95, 2005 4 14, p. 44.

         (5)  2010 m. birželio 21 d. AKR ir ES Ministrų Tarybos sprendimas Nr. 2/2010 (ES OL L 287, 2010 11 4, p. 68).


24.3.2017

               LT

               Europos Sąjungos oficialusis leidinys

               C 93/258

         P7_TA(2014)0077
   Europos Centrinio Banko priežiūros valdybos pirmininko pavaduotojo skyrimas
   2014 m. vasario 5 d. Europos Parlamento sprendimas dėl Tarybos rekomendacijos dėl Europos Centrinio Banko pirmininko pavaduotojo skyrimo (N7-0003/2014 – C7-0017/2014 – 2014/0900(NLE))
   (Pritarimo procedūra)
   (2017/C 093/47)

      Europos Parlamentas,

               —

               atsižvelgdamas į 2014 m. sausio 22 d. Europos Centrinio Banko pasiūlymą dėl Europos Centrinio Banko priežiūros valdybos pirmininko pavaduotojo skyrimo (N7-0003/2014),

               —

               atsižvelgdamas į 2013 m. spalio 15 d. Tarybos reglamento (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), 26 straipsnio 3 dalį,

               —

               atsižvelgdamas į Europos Parlamento ir Europos Centrinio Banko tarpinstitucinį susitarimą dėl demokratinės atskaitomybės vykdymo ir Europos Centriniam Bankui pavestų uždavinių vykdymo priežiūros praktinių sąlygų įgyvendinant bendrą priežiūros mechanizmą (2),

               —

               atsižvelgdamas į savo Darbo tvarkos taisykles,

               —

               atsižvelgdamas į Ekonomikos ir pinigų politikos komiteto pranešimą (A7-0086/2014),

               A.

               kadangi Reglamento (ES) Nr. 1024/2013 26 straipsnio 3 dalyje nustatyta, jog Europos Centrinis Bankas (ECB) turi pateikti Parlamentui pasiūlymą dėl ECB priežiūros valdybos pirmininko pavaduotojo skyrimo, ir kad pirmininko pavaduotojas renkamas iš ECB vykdomosios valdybos narių;

               B.

               kadangi Reglamento (ES) Nr. 1024/2013 26 straipsnio 2 dalyje nustatyta, jog skiriant Priežiūros valdybos narius pagal šį reglamentą laikomasi lyčių pusiausvyros, patirties ir kvalifikacijos principų;

               C.

               kadangi 2014 m. sausio 21 d. Europos Vadovų Taryba paskyrė Sabine Lautenschläger ECB vykdomosios valdybos nare pagal Sutarties dėl Europos Sąjungos veikimo 283 straipsnio 2 dalį;

               D.

               kadangi 2014 m. sausio 22 d. ECB perdavė Europos Parlamentui laišką, kuriame siūlo paskirti Sabine Lautenschläger ECB priežiūros valdybos pirmininko pavaduotoja penkerių metų kadencijai;

               E.

               kadangi gavęs laišką Parlamento Ekonomikos ir pinigų reikalų komitetas ėmėsi vertinti siūlomos kandidatės kvalifikaciją, visų pirma atsižvelgdamas Reglamento (ES) Nr. 1024/2013 26 straipsnio 2 ir 3 dalyse nustatytus reikalavimus; kadangi atlikdamas šį vertinimą komitetas gavo siūlomos kandidatės gyvenimo aprašymą ir jos atsakymus į raštu pateiktus klausimus;

               F.

               kadangi 2014 m. vasario 3 d. komitetas surengė siūlomos kandidatės klausymą, per kurį ji pasakė įžanginę kalbą ir atsakė į komiteto narių klausimus;

               1.

               pritaria ECB pasiūlymui dėl Sabine Lautenschläger skyrimo ECB priežiūros valdybos pirmininko pavaduotoja;

               2.

               paveda Pirmininkui perduoti šį sprendimą Europos Centriniam Bankui, Tarybai ir valstybių narių vyriausybėms.

      (1)  OL L 287, 2013 10 29, p. 63.

      (2)  OL L 320, 2013 11 30, p. 1.